Työpaikat jakautuvat epätasaisesti eri alueiden kesken.

Trump sanoo olevansa valmis määräämään uusia tulleja kiinalaistuotteille. CNN

Yhdysvaltain taloudesta on julkaistu tänä vuonna positiivisia numeroita. Työttömyys on alhaisin 50 vuoteen, talous kasvoi 3,2 prosenttia ensimmäisen vuosineljänneksen aikana ja kuluttajien luottamus talouteen on korkeampi kuin 15 vuoteen.

Kauppasota Kiinan kanssa hallitsee talousuutisotsikoita, ja sen tulevista vaikutuksista talouteen ollaan huolissaan, mutta tällä hetkellä kauppasota koskettaa vain pientä osaa amerikkalaisista.

Amerikkalaista pienyrittäjää huolestuttavat ihan erilaiset asiat.

– Työntekijöitä on todella vaikea löytää nykyään. Se on iso ongelma, sanoo virginialainen kauppias Joy Quinn.

Hän omistaa neljä mauste- ja teekauppaa kolmessa eri osavaltiossa. Henkilökunnan löytäminen on käynyt hankalaksi kaikissa hänen kaupoissaan.

- Olen nostanut palkkoja, ja yritän tehdä työn niin mielenkiintoiseksi kuin mahdollista, jotta työntekijät pysyisivät. Satsaan paljon työntekijöiden koulutukseen. Kaupanala ei vain ole kaikkein houkuttelevin ala, ja tässä joutuu tekemään ihan tosissaan töitä, jotta löytäisi sopivaa väkeä töihin.

Quinn sanoo, että tilanne muuttui noin vuosi sitten.

- Ennen työpaikkahakemuksia tuli tasaisena virtana ja kokeneita hakijoita oli paljon. Nykyään hakemuksia tulee vain vähän, ja suuri osa niistä on hakijoilta, joilla ei ole minkäänlaista kokemusta ja jotka eivät sovellu asiakaspalveluun.

Quinnia huolestuttavat myös rajusti nousevat palkkakustannukset.

– Toivottavasti tulevaisuudessakin minulle jää tästä työstä ihan kunnon palkkio sen jälkeen kun palkat ja vuokrat ynnä muut menot on maksettu. Onneksi myynti on sujunut hyvin tänä vuonna, eli tulojakin näyttäisi olevan tulossa enemmän eikä vain kuluja.

Joy Quinn omistaa neljä tee- ja maustekauppaa. Työntekijöiden löytäminen on vaikeaa. MERJA LAAKSO

Työnantajat kouluttavat

Yhdysvalloissa ei puhuta työllisyysasteesta yhtä usein kuin Suomessa ja sitä on vaikea verrata Suomen lukuun, koska se lasketaan eri tavalla. Yhdysvaltain työllisyysaste oli huhtikuussa 62,8 prosenttia ja se laski maaliskuuhun verrattuna.

Korkeimmillaan työllisyysaste on ollut 67 prosenttia vuonna 2000. Työllisyysaste putosi roimasti vuoden 2008 laman seurauksena eikä se ole juurikaan noussut, vaikka työttömyysaste on nyt ennätysalhainen. Numerot kertovat muun muassa siitä, että moni työtön on lopettanut töiden etsinnän.

Yhdysvalloissa työllisyysasteeseen lasketaan kaikki yli 16-vuotiaat töitä tekevät tai aktiivisesti töitä etsivät ihmiset. Yläikärajaa ei ole. Suomessa lukuun sisällytetään 15-64-vuotiaat. Asevoimien palveluksessa olevia ei lasketa Yhdysvalloissa työllisyysasteeseen, vaikka he ovat palkkatyössä.

Vaikka talous kasvaa vauhdilla, työttömyys on ennätysalhainen ja palkat nousevat, inflaatio ei ole noussut. Monet talousasiantuntijat pitävät sitä pienenä ihmeenä.

Aina työ ei kuitenkaan löydä tekijäänsä.

Puolen miljoonan asukkaan Anne Arundelin piirikunnassa Marylandissa koululaitos on pystyttänyt kymmeniä kylttejä teiden varsiin löytääkseen koulujen keittiöihin työntekijöitä. Vilkkaan moottoritien varressa iso keltainen koulubussi mainostaa koko bussin levyisessä kyltissä avoimia koulubussien kuljettajien työpaikkoja.

Yleensä koululaitoksen työpaikat ovat haluttuja, koska niiden mukana tulee hyvä terveysvakuutus ja eläke-edut.

Ilmastointialan yritys puolestaan houkuttelee työnhakijoita sanomalla "we train you" eli me koulutamme sinut. Niin tekevät myös monet kuljetusalan yritykset, sillä rekkakuskeista on kova pula.

Monet työnantajat ovat joutuneet luopumaan koulutus- ja kokemusvaatimuksista. Ne ovat valmiita opettamaan uuden työntekijän ammattiin kunhan vain löytävät luotettavan ja koulutuskelpoisen ihmisen.

Työntekijäpula on niin kova useilla aloilla, että moni yrittäjä on joutunut luopumaan laajennussuunnitelmista.

Jason Hansbrough myy kaupoissaan paljon hattuja, joiden tullimaksut nousivat juuri 25 prosenttia USA:n ja Kiinan kauppasodan seurauksena. MERJA LAAKSO

Töitä ilman työkokemusta

Jason Hansbrough omistaa viisi pientä myymälää, joissa myydään matkamuistoja ja vaatteita. Amerikkalaisten tyypillinen tuliainen matkalta on teepaita ja lippalakki, jossa on lomakohteen nimi.

Hansbrough ' n kaupat palvelevat juuri sitä asiakaskuntaa.

Kolme hänen kaupoistaan on Yhdysvaltojen laivastoakatemian kotikaupungissa Annapoliksessa Marylandin osavaltiossa, ja siksi Annapoliksen lisäksi hänen tuotteissaan lukee Navy eli laivasto. Kaupoissa on iso inventaario, ja asiakkaita käy enemmän kuin useimmissa muissa kaupoissa samalla kadulla.

Työntekijöiden löytäminen on ollut iso ongelma viime kuukausina.

- Työnhakijoita ei vaan tule, vaikka ilmoitan avoimista työpaikoista näkyvästi kaikkien kauppojen ikkunoissa. Kävelymatkan päässä on yliopisto, jonka opiskelijat ovat ennen tulleet hakemaan osa-aikaista työtä tai kesätyöpaikkaa, mutta nyt heitä ei näy. Ei näin vaikeaa ole ollut koskaan aikaisemmin, sanoo Hansbrough 19 vuoden kauppiaskokemuksella.

- Annan töitä noin 25 ihmiselle kauden ollessa vilkkaimmillaan, mutta ympärivuotisia työntekijöitäkin on yli tusina. En vaadi koulutusta enkä edes työkokemusta, vaan otan töihin, jos työntekijä tuntuu luotettavalta ja halukkaalta tekemään töitä.

Jason Hansbrough kertoo olleensa monen nuoren ensimmäinen työnantaja.

Yhdysvaltojen ja Kiinan kauppasota huolestuttaa hiukan matkamuistomyymälän omistajaa.

- Kaikki hatut tulevat Kiinasta, ja kohonneet tullimaksut vaikuttavat tuohon tuoteryhmään. Olin todella onnekas kun ostin koko loppuvuoden hattuvaraston jo alkuvuodesta. Nyt ne maksaisivat 25 prosenttia enemmän. Ensi vuodesta tulee vaikea, jos korotetut tullimaksut ovat vielä silloin voimassa.

Tältä näyttää Chinatown Los Angelesissa. EPA/AOP

Koulutus ei ole ajan tasalla

Rand Corporationin tutkija Gabriella Gonzalez on erikoistunut koulutuksen ja työelämän muutoksiin, työntekijöiden koulutukseen ja etenkin teknisten alojen työvoimatarpeeseen.

- Amerikkalainen koulutusjärjestelmä ei ole pysynyt pysynyt ajan tasalla. Koulujen opinto-ohjaajat eivät useinkaan ymmärrä työmarkkinoiden tarpeita. Uuden teknologian aloilla on vaikea löytää työntekijöitä, koska koulutusta ei monilla aloilla ole edes olemassa.

Hän sanoo, että hyvä esimerkki tästä on mekatroniikka, jossa yhdistyy mekaniikka, elektroniikka sekä robottien ja telekommunikaatiojärjestelmien tuntemus. Sitä tarvitaan monilla aloilla, mutta koulutettuja työntekijöitä ei juurikaan löydy.

- Alueelliset erot ovat valtavat. Monilla alueilla työttömät ovat lopettaneet töiden etsimisen, koska niitä ei ole. Toisilla alueilla on kova työvoimapula.

Suurten ikäluokkien jäädessä eläkkeelle syntyy miljoonia työpaikkoja. Ongelma on kuitenkin se, että jos avoimet työpaikat ovat keski- tai matalapalkkaisia, ihmisillä ei ole varaa muuttaa niiden perässä.

– Energiasektori voi olla merkittävä syrjäisten alueiden pelastaja, mutta tuolla alalla käytetään hyvin innovatiivista teknologiaa, ja työntekijöillä pitää olla valmius oppia uusi ala. Matematiikan ja tiedeaineiden opetuksen pitäisi paremmin sopeutua nykyaikaan, sanoo tutkija Gabriella Gonzalez.